b'\n_START_ARTICLE_\nColby Granger\n_START_SECTION_\nTaustatarina\n_START_PARAGRAPH_\nColby Granger palveli ennen FBI:hin liittymist\xc3\xa4\xc3\xa4n Yhdysvaltain armeijan mukana Afganistanissa. H\xc3\xa4n oli kuolla palavan Humveen sis\xc3\xa4ll\xc3\xa4, mutta h\xc3\xa4nen yst\xc3\xa4v\xc3\xa4ns\xc3\xa4 Dwayne Carter (Shawn Hatosy) veti h\xc3\xa4net ulos autosta saaden itse toisen asteen palovammoja. Granger ihailee FBI:n tarkka-ampujana toimivaa Ian Edgertonia (Lou Diamond Phillips), jonka kanssa h\xc3\xa4n oli yht\xc3\xa4 aikaa Afganistanissa. H\xc3\xa4n puhuu sujuvasti espanjaa ja harrastaa kalastusta, shakkia, golfia ja retkeily\xc3\xa4 sek\xc3\xa4 kuuntelee Travis Trittin musiikkia. Grangerin is\xc3\xa4 kuoli t\xc3\xa4m\xc3\xa4n ollessa 15, mahdollisesti itsemurhan seurauksena._NEWLINE_Granger syntyi ja kasvoi Winchesteriss\xc3\xa4, Idahossa. H\xc3\xa4n k\xc3\xa4vi high schoolinsa pieness\xc3\xa4, noin 200 oppilaan paikalliskoulussa ja oli collegeaikoinaan mukana painijoukkueessa. Granger kirjoitti v\xc3\xa4it\xc3\xb6skirjan John F. Kennedyn salamurhasta ja uskoo, ett\xc3\xa4 Lee Harvey Oswald teki murhan yksin. H\xc3\xa4n muutti Los Angelesiin saadessaan ty\xc3\xb6paikan Donin tiimist\xc3\xa4.\n_START_SECTION_\nSarjassa\n_START_PARAGRAPH_\nColby Granger tuli Don Eppesin johtamaan FBI:n v\xc3\xa4kivaltayksikk\xc3\xb6\xc3\xb6n toisen tuotantokauden alussa. H\xc3\xa4nen parinaan toimii usein David Sinclair. Granger sanoi nelj\xc3\xa4nnell\xc3\xa4 tuotantokaudella, ettei h\xc3\xa4n ole k\xc3\xa4ynyt vakavissaan treffeill\xc3\xa4 tultuaan Los Angelesiin kaksi vuotta aiemmin, koska h\xc3\xa4nell\xc3\xa4 ei FBI:n takia riit\xc3\xa4 aikaa seurusteluun. T\xc3\xa4st\xc3\xa4 huolimatta Granger kuitenkin harkitsi suhdetta toisen FBI-agentin, Liz Warnerin kanssa._NEWLINE_Kolmannen tuotantokauden lopussa paljastui, ett\xc3\xa4 Granger olikin vakoillut yhdess\xc3\xa4 vanhan armeijakaverinsa Dwayne Carterin kanssa Kiinalle. Kun Granger ja Carter aiotaan kuljettaa heid\xc3\xa4n v\xc3\xa4liaikaisesta sijoituspaikastaan vankilaan, vastavakoilussa toimiva erikoisagentti Michael Kirkland antaa Grangerille t\xc3\xa4m\xc3\xa4n k\xc3\xa4sirautojen avaimen. Kesken kuljetuksen vietnamilaisjengi hy\xc3\xb6kk\xc3\xa4\xc3\xa4 kuljetussaattueen kimppuun, ja Granger sek\xc3\xa4 Carter pakenevat tulitaistelun turvin. Don p\xc3\xa4\xc3\xa4tt\xc3\xa4\xc3\xa4 ryhm\xc3\xa4ns\xc3\xa4 kanssa tutkia pakenemista. Granger ja Carter p\xc3\xa4\xc3\xa4sev\xc3\xa4t pakenemaan satamaan, josta he l\xc3\xa4htev\xc3\xa4t pikaveneell\xc3\xa4 kohti kalastusalusta, jonka on m\xc3\xa4\xc3\xa4r\xc3\xa4 kuljettaa heid\xc3\xa4t suojaan Kiinaan. Samaan aikaan selvi\xc3\xa4\xc3\xa4, ett\xc3\xa4 erikoisagentti Kirkland on murhattu kidutuksen j\xc3\xa4lkeen asunnossaan. Paljastuu, ett\xc3\xa4 Granger toimikin kolmoisagenttina ty\xc3\xb6skennellen Yhdysvaltain keskustiedustelupalvelu CIA:lle. FBI uskoo, ett\xc3\xa4 Granger on paljastunut kiinalaisille, ja Don p\xc3\xa4\xc3\xa4tt\xc3\xa4\xc3\xa4 tehd\xc3\xa4 rynn\xc3\xa4k\xc3\xb6n laivalle. Iskuryhm\xc3\xa4n ollessa tulitaistelussa yhdess\xc3\xa4 kiinalaisten kanssa er\xc3\xa4s Grangerilla annetaan myrkkyruisketta, mutta Carter p\xc3\xa4\xc3\xa4tt\xc3\xa4\xc3\xa4 ampua t\xc3\xa4m\xc3\xa4n ja pelastaa n\xc3\xa4in Grangerin hengen. Toinen kiinalainen ehtii ampua Carterin juuri ennen kuin iskuryhm\xc3\xa4 ehtii huoneeseen. Carter kuolee mutta Granger j\xc3\xa4\xc3\xa4 henkiin. _NEWLINE_Pari viikkoa Grangerin pelastamisen j\xc3\xa4lkeen Don p\xc3\xa4\xc3\xa4tt\xc3\xa4\xc3\xa4 pyyt\xc3\xa4\xc3\xa4 t\xc3\xa4m\xc3\xa4n takaisin yksikk\xc3\xb6\xc3\xb6ns\xc3\xa4.\n_START_SECTION_\nVastaanotto\n_START_PARAGRAPH_\nSarjan katsojat ovat yleisesti pit\xc3\xa4neet Colby Grangerista. Kun h\xc3\xa4n paljastui kolmannen tuotantokauden viimeisess\xc3\xa4 jaksossa Kiinan kaksoisagentiksi, monet sarjan fanit suuttuivat. Granger esiintyi jaksoissa alun perin vain satunnaisesti, mutta hahmon suuren suosion takia Grangerista tehtiin kolmannella tuotantokaudella yksi p\xc3\xa4\xc3\xa4henkil\xc3\xb6ist\xc3\xa4.'